钦定古今图书集成/明伦汇编/氏族典/第146卷 > 孙绍
## 钦定古今图书集成/明伦汇编/氏族典/第146卷 > 孙绍

按《魏书孙绍传》：“绍字世庆，昌黎人。初为校书郎，稍迁
给事中，为门下录事。朝廷大事，好言得失，遂为世知。
曾著《释典论》，与常景等共修律令。未几，出除济阴太
守，还历司徒功曹参军、步兵、长水校尉。正光初，兼中
书侍郎。使高丽，还，为镇远将军。久之，为徐兖和籴使。
还朝，大陈军国利害，不报。绍性抗直，每上封事，常至”
恳切，不惮犯忤。但天性疏脱，言乍高下，时人轻之。绍兄世元早卒，世元善弹筝，绍后闻筝声，便涕泗呜咽，
舍之而去。建义初，除卫尉少卿。永安中，拜太府卿，赐
爵新昌子。永熙二年卒。